《挽李司训妻》
明代·樊甫

青鸾西归海天暝，芙蓉十二画屏冷。剪刀无声落冰绡，月转梧桐夜窗静。

些死巫阳招不回，纸钱断裂成尘埃。孤鸾吊影菱花惨，机头白石生苍苔。

诸郎呱呱哀动地，雪色麻衣湿红泪。明朝扶榇过湘江，未见九疑心已碎。

作者简介：明浙江缙云人，字时登。成化四年举人。官延平府学训导。有《樊山摘稿》。